CELEX: 62008CN0094
Language: fi
Date: 2008-02-29 00:00:00
Title: Asia C-94/08: Kanne 29.2.2008 — Euroopan yhteisöjen komissio v. Espanjan kuningaskunta

26.4.2008   
            
            
               FI
            
            
               Euroopan unionin virallinen lehti
            
            
               C 107/20
            
         Kanne 29.2.2008 — Euroopan yhteisöjen komissio v. Espanjan kuningaskunta
   (Asia C-94/08)
   (2008/C 107/32)
   Oikeudenkäyntikieli: espanja
   Asianosaiset
   
      Kantaja: Euroopan yhteisöjen komissio (asiamiehet: G. Rozet ja L. Lozano Palacios)
   
      Vastaaja: Espanjan kuningaskunta
   Vaatimukset
   
               —
            
            
               On todettava, että Espanjan kuningaskunta ei ole noudattanut yhteisön oikeuden ja erityisesti EY 39 artiklan mukaisia velvoitteitaan, koska se on pitänyt lainsäädännössään voimassa edellytyksen, jonka mukaan Espanjan lipun alla purjehtivien kauppa-alusten, joiden bruttovetoisuus on alle 100 GT ja jotka kuljettavat rahtia tai alle 100 matkustajaa ja jotka liikennöivät ainoastaan sellaisten satamien tai toimipisteiden välillä, jotka sijaitsevat Espanjan valtion suvereniteettiin kuuluvilla alueilla tai alueilla, joilla Espanjan valtio käyttää suvereeneja oikeuksiaan tai lainkäyttövaltaansa, kapteenin tai yliperämiehen tehtävissä toimivialla henkilöillä on oltava Espanjan kansalaisuus
            
         
               —
            
            
               Espanjan kuningaskunta on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Espanjan lainsäädännön mukaisesti Espanjan lipun alla purjehtivien kauppa-alusten, joiden bruttovetoisuus on alle 100 GT ja jotka kuljettavat rahtia tai alle 100 matkustajaa ja jotka liikennöivät ainoastaan sellaisten satamien tai toimipisteiden välillä, jotka sijaitsevat Espanjan valtion suvereniteettiin kuuluvilla alueilla tai alueilla, joilla Espanjan valtio käyttää suvereeneja oikeuksiaan tai lainkäyttövaltaansa, kapteenin tai yliperämiehen tehtävissä voivat toimia vain Espanjan kansalaiset.
   Komissio katsoo, että Espanjan kansalaisuutta koskeva edellytys kyseisissä tehtävissä toimimista varten on yleisesti ottaen EY 39 artiklan vastainen eikä sitä voida perustella tämän saman artiklan 4 kohdalla. Komission tulkinta on vahvistettu erityisesti asiassa C-405/01 annetussa tuomiossa, (1) jossa yhteisöjen tuomioistuin totesi, että tämän poikkeuksen ulottuvuus on rajoitettava siihen, mikä on ehdottoman välttämätöntä kyseisen jäsenvaltion yleisten etujen turvaamiseksi, ja että, siltä osin kuin on kyse kyseisistä tehtävistä, nämä edut eivät voi olla vaarannettuna, jos muiden jäsenvaltioiden kansalaiset suorittavat julkisen vallan käyttöön liittyviä tehtäviä vain ajoittain tai poikkeuksellisesti. Espanjan kuningaskunta ei ole tehnyt lainsäädäntöön komission vaatimia muutoksia, vaikka se on ilmoittanut perusteltuun lausuntoon antamassaan vastauksessa toteuttavansa asianmukaiset muutokset.
   
      (1)  Asia C-405/01, Colegio de Oficiales de la Marina Mercante Española, tuomio 30.9.2003 (Kok. 2003, s. I-10391).